Léa Bordier

Léa Bordier (Frantzia, 1992) web-bideogile frantziarra da. Ezaguna da, bereziki, 2016ko urrian kaleratutako YouTubeko «Cher corps» serieagatik.

 Biografia 
Léa Bordierren gurasoak liburu-saltzaileak dira.. Batxilergoa egin eta gero, ikus-entzunezko muntaketako BTS bat (Goi-mailako teknikari diploma) lortu zuen, eta, horren ostean, Ikus-entzunezko Errealizazioko lizentzia profesionala eskuratu zuen. Ondoren, Bordierrek hasiera eman zion bere ibilbide profesionalari emakumeei zuzendutako Madmoizelle onlineko aldizkarian web edukiak sortuz, eta, 2016an, bere kontura hasi zen lanean..  

Léa Bordierrek eta Lisa Miquet argazkilari eta kazetariak Elles prennent la parole 52 minutuko dokumentala egin zuten Les Internettes elkartearekin batera.. Elkarte horrek Youtubeko emakumeen sorkuntza babestu eta bideoen sortzaileen ikusgarritasunaren alde lan egiten du. Dokumentalean aurkezten diren emakumeek Youtuben beren kanala sortzeko zalantzak azaltzen dituzte «beren fisikoaz jaso ditzaketen komentarioengatik, lodifobiagatik edo ziberjazarpenagatik», bai eta Youtuben «emakumeen sexualitatea eta gorputza gogora ekartzen dituzten edukiek» monetizazioa gal dezaketelako ere. 2017an, #MeToo olatuaren ondoren, Bordierrek sexu erasoak jasan zituzten emakumeen testigantzak biltzen zituen bideoa argitara eman zuen.

Léa Bordierrek YouTubeko «Cher corps» kanala sortu zuen 2016ko urrian, eta, 2020ko abendura arte 71 bideo argitaratu zituen. Haietan agertzen diren «emakumeek beren gorputzekin duten harremana azaltzen dute».. 2019an, komiki egokitzapen bat sortu zen Delcourt argitaletxean izenburu berarekin; Bordierrek berak idatzi zuen albumaren gidoia eta hamabi komikigilek egin zituzten marrazkiak. Lanak emakumearekin loturiko hainbat gai jorratzen ditu, hala nola «anorexia, bortxaketa edo sexualitate femeninoa»..

2018an beste bideo sail bati eman zion hasiera, adineko pertsonei buruzkoa eta «Nos aînés» izenburukoa, Youtuben jende nagusiaren ikusgarritasuna bultzatzeko asmoz.

2019an, Julien Ménielle-rekin batera (erizain ohia eta YouTubeko «Dans ton corps» kanalaren sortzailea), «Tou.te.s les mêmes» serie dokumentala sortu zuen, non desgaitasun-egoeran dauden hamar pertsonak beren eguneroko bizitzari buruz hitz egiten duten. Saila France.tv Slash kate digitalean eman zuten..  2019an, France.tv Slash-en berriz ere, Bordierrek «Séduire» telesailean parte hartu zuen, «neska gazte mediterraneoei koketeoarekin eta desioarekin duten harremanari buruz —ikuspegi feministatik— azal dezaten» hitza ematea helburu duen seriea. Urte berean, «Entre meufs» saila estreinatu zuen, non elkarrizketaturiko emakumeek “hilekoa eta plazer bakartiak, ileak eta zelibatua” desdramatizatzen dituzten. Lehen atala, «emakumearen hitza askatzearen» printzipioari jarraituz, hilekoari buruzkoa izan zen.

2022an, Bordierrek «Amours» podcasta sortu zuen. Bertan, ordu bete inguruko pasarteetan, emakumeek hitza hartzen dute beren amodiozko istorioak, bizipenak eta maitasunarekin duten harremana partekatzeko.  «Cher corps» bideo-seriearekin egin zuten bezala,  2025ean «Amours» liburua ere argitaratu zuten. Léa Bordierrek gidoia idatzi eta hamar komikigilek beste horrenbeste emakumeren istorioak marraztu zituzten. Haietan, beren maitasun-harremanaz libreki hitz egiten duten 10 emakumeren testigantza jasotzen dira: 25 urte baino gehiagoko harremanaren ondoren ezkongabetasunaz gozatzen duen Stéphanie, haustura batetik errekuperatzen den Fanny, poliamodiora pasatu den Anouk, gorputzarekin duen harreman mingarria sendatzen saiatzen ari den Elena, abandonuaren beldur izugarria sufritzen duen Nina...

 Obra 

 Cher corps (2019); gidoia: Léa Bordier; marrazkiak: Anne-Olivia Messana, Carole Maurel, Cy, Daphné Collignon, Ève Gentilhomme, Karensac, Lucile Gomez, Mademoiselle Caroline, Marie Boiseau, Mathou, Mirion Malle, Sibylline Meynet; Delcourt, «Mirages» bilduma (ISBN 978-2-413-01359-4) (BNF 45745154).
 Amours (2025); gidoia: Léa Bordier; marrazkiak: Nade (Nadieh Ramezanizadeh), Alice Bienassis, Khassatu Ba, Édith Chambon, Noémie Chust, Ève Gentilhomme, Iris Pouy, Léa Picot, Salomé Lahoche, Anne-Olivia Messana; Delcourt argitaletxea, «Encrages» bilduma (ISBN 978-2-413-08205-7) 

 Erreferentziak 

 Kanpo estekak 
  (artxiboa)
  (artxiboa)
  (artxiboa)

 Babelio
 Webgune ofiziala

Kategoria:Frantziako youtuberrak
Kategoria:Frantziako emakumeak
Kategoria:Emakume youtuberrak